A Bizottság 2004/14/EK irányelve

(2004. január 29.)

az élelmiszerekkel rendeltetésszerűen érintkezésbe kerülő regenerált cellulózfilmből készült anyagokról és tárgyakról szóló 93/10/EGK irányelv módosításáról

(EGT vonatkozású szöveg)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel az 1882/2003/EK európai parlamenti és tanácsi rendelettel [1] módosított, az élelmiszerekkel érintkezésbe kerülő anyagokra és tárgyakra vonatkozó tagállami jogszabályok közelítéséről szóló, 1988. december 21-i 89/109/EGK tanácsi irányelvre [2], és különösen annak 3. cikkére,

az élelmiszerügyi tudományos bizottsággal folytatott konzultációt követően,

mivel:

(1) A 93/111/EK irányelvvel [3] módosított, az élelmiszerekkel rendeltetésszerűen érintkezésbe kerülő regenerált cellulózfilmből készült anyagokról és tárgyakról szóló 93/10/EGK irányelv [4] a regenerált cellulózfilmre vonatkozik, és megállapítja az engedélyezett anyagok listáját a használatukra vonatkozó korlátozásokkal együtt. Az említett irányelv a bevonat nélküli vagy csak a benne foglalt listán szereplő anyagokból előállított bevonattal ellátott regenerált cellulózfilmekre vonatkozik.

(2) A műszaki fejlődés előrehaladtával engedélyezni kell a regenerált cellulózfilm egy új, műanyag bevonatú típusát, amely komposztálható és biológiailag lebontható. Ez az új típusú regenerált cellulózfilm megfelel az 1882/2003/EK rendelettel módosított, a csomagolásról és a csomagolási hulladékról szóló, 1994. december 20-i 94/62/EK európai parlamenti és a tanácsi irányelv [5] környezetvédelmi követelményeinek. Ennek megfelelően az engedélyezés a közösségi szabályozás egységességének érdekét szolgálja.

(3) A regenerált cellulózfilmeknek meg kell felelniük az élelmiszerekkel érintkezésbe kerülő rétegre alkalmazott egyedi szabályoknak. Ennek megfelelően a műanyag bevonatú regenerált cellulózfilmekre vonatkozó követelményeknek el kell térniük a bevonat nélküli vagy a cellulózból származó bevonattal ellátott regenerált cellulózfilmekre vonatkozóktól.

(4) Csak engedélyezett anyagok használhatók fel a regenerált cellulózfilmek összes típusának előállításához, beleértve a műanyag bevonatú regenerált cellulózfilmet is.

(5) A műanyag bevonatú regenerált cellulózfilmek esetében az élelmiszerekkel érintkezésbe kerülő réteg az élelmiszerekkel rendeltetésszerűen érintkezésbe kerülő műanyagok és műanyag tárgyak anyagához hasonló anyagból áll. Ezért helyénvaló, hogy az élelmiszerekkel rendeltetésszerűen érintkezésbe kerülő műanyagokról és műanyag tárgyakról szóló, 2002. augusztus 6-i 2002/72/EK bizottsági irányelvben [6] előírt szabályokat e filmekre is alkalmazzák.

(6) A közösségi jogszabályok egységességének érdekében a legutóbb a 97/48/EK bizottsági irányelvvel [7] módosított, az élelmiszerekkel rendeltetésszerűen érintkezésbe kerülő műanyagok és műanyag tárgyak komponensei kioldódásának vizsgálatához szükséges alapvető szabályok megállapításáról szóló, 1982. október 18-i 82/711/EGK tanácsi irányelvben [8], és az élelmiszerekkel rendeltetésszerűen érintkezésbe kerülő műanyagok és műanyag tárgyak komponensei kioldódásának vizsgálatához alkalmazandó élelmiszer-utánzó modellanyagok listájának megállapításáról szóló, 1985. december 19-i 85/572/EGK tanácsi irányelvben [9] megállapított szabályokkal összhangban kell ellenőrizni, hogy a műanyag bevonatú regenerált cellulózfilmek megfelelnek-e a 2002/72/EK irányelv által meghatározott migrációs határértékeknek.

(7) A 93/10/EGK irányelvben szereplő engedélyezett anyagok listájáról törölni kell számos bevonatként használt polimert, mivel azok a műanyag bevonatú regenerált cellulózfilmekre vonatkozó 2002/72/EK irányelvben meghatározott szabályok hatálya alá esnek.

(8) A 93/10/EGK irányelvben szereplő, engedélyezett anyagok listájáról törölni kell négy oldószert is, mivel a rendelkezésre álló új adatok azt mutatják, hogy a szaporodás szempontjából kockázatot jelent, és mert azokat már nem használják a regenerált cellulózfilmek előállításakor. Emellett egyes plasztizálószereket, amelyeket már nem használnak, szintén törölni kell arról a listáról.

(9) Emellett a 2-etil-hexil-difenil-foszfát (szinonimája: foszforsav-difenil-2-etil-hexil-eszter) 93/10/EGK irányelvben előírt használatára vonatkozó korlátozást módosítani kell az élelmiszerügyi tudományos bizottság 1998. március 19-i véleményének figyelembe vétele érdekében.

(10) Ezért a 93/10/EGK irányelvet ennek megfelelően módosítani kell.

(11) Az ezen irányelvben előírt intézkedések összhangban vannak Élelmiszerlánc- és Állat-egészségügyi Állandó Bizottság véleményével,

ELFOGADTA EZT AZ IRÁNYELVET:

1. cikk

A 93/10/EGK irányelv a következőképpen módosul:

1. Az 1. cikk (3) bekezdésének a) pontját el kell hagyni.

2. A szöveg a következő 1a. cikkel egészül ki:

"1a. cikk

Az 1. cikk (2) bekezdésében említett regenerált cellulózfilmek az alábbi típusok valamelyikébe tartoznak:

a) bevonat nélküli regenerált cellulózfilm;

b) cellulózból származó bevonatú regenerált cellulózfilm;

vagy

c) műanyag bevonatú regenerált cellulózfilm."

3. A 2. cikk (1) bekezdésének helyébe a következő szöveg lép:

"(1) Az 1a. cikk a) és b) pontjában említett regenerált cellulózfilm gyártására csak a II. mellékletben felsorolt anyagok vagy anyagcsoportok használhatók, az ott előírt korlátozások mellett."

4. A szöveg a következő 2a. cikkel egészül ki:

"2a. cikk

(1) Az 1a. cikk c) pontjában említett regenerált cellulózfilm gyártására, a bevonat felhordása előtt csak a II. melléklet első részében felsorolt anyagok vagy anyagcsoportok használhatók az ott előírt korlátozások mellett.

(2) Az (1) bekezdésben említett regenerált cellulózfilmre felhordandó bevonat gyártására csak a 2002/72/EK irányelv II–VI. mellékletében felsorolt anyagok vagy anyagcsoportok használhatók az ott előírt korlátozások mellett.

(3) Az (1) bekezdés sérelme nélkül az 1a. cikk c) pontjában említett regenerált cellulózfilmből készült anyagok és tárgyak megfelelnek a 2002/72/EK irányelv 2., 7. és 8. cikkének."

5. A II. melléklet ezen irányelv mellékletével összhangban módosul.

2. cikk

(1) A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek legkésőbb 2005. július 29-ig megfeleljenek. Haladéktalanul közlik a Bizottsággal azon rendelkezések szövegét, valamint a Bizottság számára megküldenek egy táblázatot az ezen irányelv és az azon rendelkezések közötti megfelelésről.

A tagállamok úgy alkalmazzák azon rendelkezéseket, hogy:

a) 2005. július 29-től engedélyezzék az ezen irányelvnek megfelelő, az élelmiszerekkel rendeltetésszerűen érintkezésbe kerülő regenerált cellulózfilm kereskedelmét és használatát;

b) 2006. január 29-től megtiltsák az élelmiszerekkel rendeltetésszerűen érintkezésbe kerülő és az ezen irányelv rendelkezéseinek nem megfelelő regenerált cellulózfilm gyártását és Közösségbe történő behozatalát. Amikor a tagállamok elfogadják ezeket a rendelkezéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.

(2) A tagállamok közlik a Bizottsággal nemzeti joguknak azokat a főbb rendelkezéseit, amelyeket az ezen irányelv által szabályozott területen fogadnak el.

3. cikk

Ez az irányelv az Európai Unió Hivatalos Lapjában való kihirdetését követő 20. napon lép hatályba.

4. cikk

Ennek az irányelvnek a tagállamok a címzettjei.

Kelt Brüsszelben, 2004. január 29-én.

a Bizottság részéről

David Byrne

a Bizottság tagja

[1] HL L 284., 2003.10.31., 1. o.

[2] HL L 40., 1898.2.11., 38. o.

[3] HL L 310., 1993.12.14., 41. o.

[4] HL L 93., 1993.4.17., 27. o.

[5] HL L 365., 1994.12.31., 10. o.

[6] HL L 220., 2002.8.15., 18. o.

[7] HL L 222., 1997.8.12., 10. o.

[8] HL L 297., 1982.10.23., 26. o.

[9] HL L 372., 1985.12.31., 14. o.

--------------------------------------------------

MELLÉKLET

A 93/10/EGK irányelv II. mellékletének második része a következőképpen módosul:

1. A táblázat második oszlopának (Korlátozások) harmadik sorában (C. Bevonat) a "Nem haladhatja meg az 50 mg/dm2 értéket a filmre vonatkoztatva az élelmiszerrel érintkezésbe kerülő oldalon." mondatot el kell hagyni.

2. A táblázatból a következő polimereket és a rájuk vonatkozó korlátozásokat el kell hagyni:

"Megnevezés | Korlátozások |

–Polimerek, kopolimerek, illetve ezek keverékei az alábbi monomerekkel: | A közösségi irányelvekkel összhangban, ezek hiányában a közösségi irányelvek átvételével elfogadott helyi jogszabályokkal összhangban. |

telített aldehidek (C1–C6) vinil-acetátjai |

vinil-acetát |

alkil-(C1–C4) vinil-éterek |

akrilsav, krotonsav, itakonsav, maleinsav, metakrilsav és azok észterei |

butadién |

sztirol |

metilsztirol |

vinilidén-klorid |

akrilnitril |

metakrilnitril |

etilén, propilén, 1- és 2-butilén |

vinil-klorid | A 78/142/EGK irányelv értelmében (HL L 44., 1978.2.15., 15. o.)." |

3. A táblázat

"Korlátozások"

oszlopának gyantákra vonatkozó tartalma helyébe a következő szöveg lép:

"2.Gyanták | Az anyagok összmennyisége nem haladhatja meg a 12,5 mg/dm2 értéket az élelmiszerekkel érintkezésbe kerülő oldal felületére vonatkoztatva, és kizárólag a cellulóz-nitrátot tartalmazó bevonattal rendelkező regenerált cellulózfilm készítésére." |

4. A táblázatból a következő plasztizálószereket és a rájuk vonatkozó korlátozásokat el kell hagyni:

"Megnevezés | Korlátozások |

–Butilbenzil-ftalát | Nem haladhatja meg a 2,0 mg/dm2 értéket a bevonatra vonatkoztatva, az élelmiszerekkel érintkező oldalon. |

–Di-n-butil-ftalát | Nem haladhatja meg a 3,0 mg/dm2 értéket a bevonatra vonatkoztatva, az élelmiszerekkel érintkező oldalon. |

–Di-(2-etil-hexil)-szebacát [= dioktil-szebacát]" | |

5. Az alábbi plasztizálószeresetében a táblázat

"Korlátozások"

oszlopának tartalma helyébe a következő szöveg lép:

"Megnevezés | Korlátozások |

–2-etil-hexil-difenil-foszfát (szinonimája: foszforsav-difenil-2-etil-hexil-észter) | A 2-etil-hexil-difenil-foszfát mennyisége nem haladhatja meg: a)a 2,4 mg értéket az ilyen típusú bevonattal érintkező élelmiszer kilogrammjára vonatkoztatva, vagyb)a 0,4 mg/dm2 értéket a bevonatra vonatkoztatva az élelmiszerekkel érintkező oldalon." |

6. A táblázatból a következő oldószereket el kell hagyni:

"Megnevezés | Korlátozások |

–Etilénglikol-monoetil-éter | |

–Etilénglikol-monoetil-éter-acetát | |

–Etilénglikol-monometil-éter | |

–Etilénglikol-monometil-éter-acetát" | |

--------------------------------------------------